CELEX: C2005/093/31
Language: da
Date: 2005-04-16 00:00:00
Title: Sag C-82/05: Sag anlagt den 17. februar 2005 af Kommissionen for De Europæiske Fællesskaber mod Den Hellenske Republik

16.4.2005   
            
            
               DA
            
            
               Den Europæiske Unions Tidende
            
            
               C 93/17
            
         Sag anlagt den 17. februar 2005 af Kommissionen for De Europæiske Fællesskaber mod Den Hellenske Republik
   (Sag C-82/05)
   (2005/C 93/31)
   Processprog: græsk
   Ved De Europæiske Fællesskabers Domstol er der den 17. februar 2005 anlagt sag mod Den Hellenske Republik af Kommissionen for De Europæiske Fællesskaber ved juridisk konsulent Maria Patakia, Kommissionens Juridiske Tjeneste, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Den Hellenske Republik har tilsidesat sine forpligtelser i henhold til EF-traktatens artikel 28, idet den sidestiller færdigbagning og optøning af »bake-off«-produkter med bagning, der således er undergivet betingelserne i bagerilovgivningen, hvorved den indfører hindringer for indførsler til Grækenland fra andre medlemsstater af »bake-off«-produkter og handlen dermed.
            
         
               2.
            
            
               Den Hellenske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   
               1.
            
            
               Ved en klage blev Kommissionen bekendt med, at »bake-off«-teknikken, i mangel af særlig lovgivning vedrørende brød og bagværk, som er enten halv- eller færdigbagt og dybfrossent, af de græske myndigheder anses for at være fremstilling og bagning af brød. Som følge heraf tillader de græske myndigheder kun kort færdigbagning eller optøning af de pågældende produkter på salgssteder, der overholder alle forskrifter, der gælder for bagerier, skønt »bake-off«-teknikken alene består i en kort færdigbagning af halvbagt brød eller i optøning af dybfrossent og færdigbagt brød og ikke i den forudgående fremstilling og bagning. Salg af »bake-off«-produkter på det græske marked kan derfor kun finde sted på salgssteder, der overholder forskrifterne, som gælder for bagerier, når disse færdigbages eller optøes, eller i supermarkeder som halvbagt eller dybfrossent bagværk, således at kunden senere kan foretage bagning eller optøning af de pågældende produkter. I begge tilfælde bliver »bake-off«-produkter, ifølge Kommissionen, mindre attraktive for kunden i forhold til andet bagt bagværk.
            
         
               2.
            
            
               Kommissionen finder, at de græske myndigheders fortolkning og anvendelse af gældende lovgivning i realiteten medfører et forbud mod at forhandle færdigbagte og optøede »bake-off«-produkter i supermarkeder, da de græske myndigheder – fejlagtigt – anser »bake-off«-produkter for at være underlagt de høje krav, som generelt stilles til fremstilling og bagning af færdigbagt brød og bagværk.
            
         
               3.
            
            
               Da den korte færdigbagning eller optøning, uden for bagerier, er det særlige kendetegn, som adskiller »bake-off«-produkter fra andet bagværk, kan anvendelsen af den græske lovgivning om brødfremstilling på »bake-off«-produkter ifølge Kommissionen ikke anses for at være et spørgsmål vedrørende salgsbetingelserne, jf. afgørelsen i sagen Keck og Mithouard, og følgelig falder den ind under anvendelsesområdet for EF-traktatens artikel 28.
            
         
               4.
            
            
               Kommissionen finder ligeledes, at de fleste betingelser, som er pålagt »bake-off«-teknikken, er uberettigede og uforholdsmæssige, da teknikken alene består i en kort færdigbagning eller i optøning af halv- eller færdigbagt, dybfrossent brød eller bagværk. Desuden skønner Kommissionen, at disse betingelser er særligt byrdefulde for almindelige forretninger, som skal overholde forskrifterne, der gælder for bagerier.
            
         
               5.
            
            
               Kommissionen er derfor af den opfattelse, at Den Hellenske Republik har tilsidesat sine forpligtelser i henhold til EF-traktatens artikel 28.